  Майя Бывальцева Удмуртилэн тӧроез Александр Соловьёв элькунысь Куасэн бызьылонъя федерацилэн кивалтӥсеныз Тамара Тихоноваен олимпи резервъя школаослы ватсаса юрттэт сётон сярысь вераськиз. Пумиськон 16-тӥ шуркынмонэ ортчиз, ивортэ улосвыл тӧролэн но кивалтэтлэн пресс-службазы. «Элькунын спортъя даськонъя умой сӧзнэт кылдытэмын, со вылӥ быгатонлыкъёсын атлетъёсты будэтыны луонлык сётэ. Озьы ке но, ми коньдон ласянь шугъяськонъёсын ялан пумиськылӥськомы. Соин сэрен азинлыко нылъёс но пиос мукет улосвылъёсы ӵемысь кошко. Сыӵе учыръёс монэ туж ӝожомыто», — пусйиз пумиськонын Олимпи чемпионка. Элькун кивалтӥсь солы дурбасьтэмзэ вераз но пусйиз, вылӥ классэн спортсменъёсты дасян — бадӟым ужпум. Улосчиосмылэн вормонъёссы Удмуртилы но Россилы дан ваем сяна, пиналъёслы адӟем карымон луо. Пумиськонэз йылпумъяса, Александр Соловьёв улосвылысь спортъя министерствоен олимпи резервъя школаослы ватсаса коньдон висъяны луонлыкъёсты эскерыны оскытӥз. Тегъёс: Спорт Ижкар Удмуртия АлександрСоловьёв куасэнбызьылон  